Juodoji saulė
Juodoji saulė (vok. Schwarze Sonne) – okultinis simbolis, ypač garbintas nacistinėje Vokietijoje, kai SS ir kitos nacių organizacijos pradėjo tyrinėti galimą „arijų rasės“ kilmę. Nors šis simbolis, kaip ir svastika, buvo naudojamas dar tautų kraustymosi laikais, dabar jis daugiau siejamas su nacionalsocializmu ir neonaciais. Labiausiai išreikštas ornamentas su Juodąja saule randamas Vevelsburgo pilies marmuro grindyse, buvusioje SS grupenfiurerių salėje, kurioje naciai buvo įrengę okultinių apeigų vietą. Šiais laikais šį simbolį kaip atpažinimo ženklą naudoja neonaciai ir naujieji pagonys. Juodoji saulė laikoma paslaptingu reiškiniu alchemijoje, neaprėpiamos energijos ir galios šaltiniu, žmonėse užslėpta mistine jėga, kurią galima išlaisvinti, bet negalima suvokti protu. Tai tamsioji žmogaus sielos pusė, kuri leidžia suvokti, kaip transformuojasi siela, surasti sielos prigimtį.